Αγαπητοί γονείς,  
  
δεκάδες παιδιά έρχονται στο γραφείο καθημερινά, για να γεμίσουμε με   
νερό τα παγουρίνα τους. Επειδή η είσοδος στο γραφείο δεν επιτρέπεται,   
λόγω των συνθηκών, αλλά και η ποσότητα του νερού που χρειάζονται είναι   
μεγάλη, παρακαλώ να φροντίσετε ώστε τα παιδιά σας να έχουν περισσότερο   
νερό μαζί τους από το πρωί (και δεύτερο μπουκάλι) ή να έχουν χρήματα   
για να το προμηθευτούν από το κυλικείο. Ιδιαίτερα, αυτήν την περίοδο   
που επικρατεί ακόμα η ζέστη, πρέπει τα παιδιά να έχουν μαζί τους πολύ   
νερό. Ακόμα περισσότερο νερό χρειάζονται τα παιδιά όταν έχουν στο   
πρόγραμμά τους γυμναστική.  
  
Επίσης, θερμά σας παρακαλώ να μην παρκάρετε μπροστά στην είσοδο του   
σχολείου τα μηχανάκια ή τα αυτοκίνητά σας, κατά την προσέλευσή σας το   
πρωί ή κατά την παραλαβή των παιδιών σας στο σχόλασμα. Βλέπετε κι   
εσείς ότι ο δρόμος μας είναι στενός. Ας μην τον κάνουμε ακόμη   
στενότερο. Πάντα υπάρχει ο κίνδυνος ατυχήματος για τα παιδιά του   
σχολείου και πρέπει αυτό το θέμα να μας προβληματίσει. Παρκάρετε λίγο   
μακρύτερα και ελάτε με τα πόδια, για να συνοδέψετε τα παιδιά σας από   
και προς το μέσο κυκλοφορίας σας. Ας μη θέλουμε πάντα να είναι όλα   
μπροστά στα πόδια μας και ας μην ξεχνάμε ότι λίγο περπάτημα δεν βλάπτει.  
  
Χρόνια προσπαθούμε να ευαισθητοποιήσουμε τους αρμοδίους για το   
πρόβλημα του συνωστισμού των οχημάτων έξω από το σχολείο. Το αίτημά   
μας για μονοδρόμηση δεν έχει γίνει έως σήμερα αποδεκτό, με παράλογες   
δικαιολογίες. Μέχρι να έχουμε κάποια θετική εξέλιξη, ας είμαστε όλοι   
πολύ προσεκτικοί, όταν οδηγούμε σε περιοχές με πολλά παιδιά.  
  
ο Διευθυντής